Més de 220 persones es concentren a l'Eliana per a exigir a la Generalitat solucions urgents per a millorar les infraestructures educatives
23 de maig de 2025

• La comunitat educativa reclama l’ampliació del CEIP El Garbí, després de 25 anys d’espera, i el desdoblament de l’institut, que supera el 165% de la seua capacitat.

Més de 220 persones de la comunitat educativa de l’Eliana s’han concentrat ahir de vesprada per reclamar una educació pública digna, segura i de qualitat, i exigir a la Generalitat Valenciana que actue de manera immediata davant la situació de deteriorament i saturació que pateixen els centres escolars públics del municipi. L’acte, al qual s’ha adherit també l’Ajuntament i una desena d’associacions locals, s’ha celebrat a la plaça del País Valencià.

La convocatòria, impulsada per les AMPES, equips docents, famílies i entitats del món educatiu, ha servit per a llegir públicament un manifest que denuncia l’abandonament per part de l’administració autonòmica i es reclamen compromisos concrets i terminis clars per resoldre dues situacions crítiques.

El CEIP El Garbí porta 25 anys d’espera i quasi dues dècades amb aules prefabricades. El projecte d’ampliació i millora del centre continua sense executar-se a l’espera d’una modificació de la delegació de competències i un increment del pressupost, que a hores d’ara encara no han sigut aprovats, tot i comptar amb un informe favorable de la Direcció General d’Infraestructures Educatives emés el novembre de 2024. Mentrestant, cinc aules provisionals —afectades per humitats, esquerdes i deficiències— continuen sent utilitzades cada dia per l’alumnat.

Per la seua part, l’IES l’Eliana ha superat el 165% de la seua capacitat. L’any 2022, l’Ajuntament va oferir una nova parcel·la per a construir un segon centre, i el 2023 es va proposar una solució viable i avalada per la inspecció educativa: mantindre l’institut actual per a ESO i Batxillerat, i construir un nou edifici per a la Formació Professional. Una proposta que, hui en dia, encara no ha rebut cap resposta per part de la Conselleria.

El manifest reclama una reunió urgent amb la Conselleria d’Educació per a posar en marxa ambdós projectes i garantir unes condicions educatives dignes per a tot l’alumnat de l’Eliana. “El futur dels nostres fills i filles no pot continuar esperant. L’educació pública mereix respecte, dignitat i inversió. L’Eliana no pot continuar sent ignorada”, conclou l’escrit.